લોકસભાની ચૂંટણી સંદર્ભે કલેકટરના અધ્યક્ષસ્થાને પાલનપુરમાં બેઠક યોજાઇ
નવગુજરાત સમય | Publish Date: Feb 1 2019 10:13AM
લોકસભા સામાન્ય ચૂંટણી-૨૦૧૯ની પૂર્વ તૈયારી રૂપે પાલનપુરમાં બનાસકાંઠા જિલ્લા ચૂંટણી અધિકારી અને કલેકટર સંદીપ સાગલેના અધ્યક્ષસ્થાને બેઠક યોજાઇ હતી. જેમાં વિવિધ કામગીરી માટે નોડલ ઓફિસરોની નિમણૂંક કરાઇ હતી. બનાસકાંઠા જિલ્લા ચૂંટણી અધિકારી દ્વારા ૨૬ જેટલાં નોડલ ઓફિસરોની નિમણુંક કરવામાં આવી છે.
આ નોડલ ઓફિસરોને સોંપાયેલ કામગીરીની ચર્ચા માટે પાલનપુર કલેકટર કચેરીના મીટીંગ હોલમાં બેઠક યોજાઇ હતી.જિલ્લા ચૂંટણી અધિકારી અને કલેકટરશ્રી બનાસકાંઠા દ્વારા જિલ્લા વિકાસ અધિકારીની નોડલ ઓફિસર ખર્ચ નિયંત્રણ અને જિ. પંચાયતના હિસાબી અધિકારીની મદદનીશ નોડલ ઓફિસર ખર્ચ નિયંત્રણ તરીકે નિમણુંક કરવામાં આવી છે.
આ ઉપરાંત નિવાસી અધિક કલેકટર બનાસકાંઠાની નોડલ ઓફિસર મેનપાવર મેનેજમેન્ટ, જિલ્લા આયોજન અધિકારીની નોડલ ઓફિસર ઇ.વી.એમ. અને વીવીપીએટી મેનેજમેન્ટ, પાલનપુર અને વિભાગીય નિયામક એસ. ટી. ડીવીઝન પાલનપુરની નોડલ ઓફિસર ટ્રાન્સપોર્ટ મેનેજમેન્ટ, જેવી વિવિધ કામગીરી માટે કુલ મળીને ૨૬ નોડલ ઓફિસરોની નિમણૂંક કરવામાં આવી છે. બેઠકમાં ડીડીઓ બી. એ. શાહ, નિવાસી અધિક કલેકટર એલ. બી. બાંભણીયા, નાયબ જિલ્લા ચૂંટણી અધિકારી વાય. પી. ઠક્કર સહિત વિવિધ સમિતિના નોડલ ઓફિસરઓ ઉપસ્થિત રહ્યાં હતાં.